text: Bykongen Søtrup takkede af efter 24 år som borgmester
  19 december 2017 kl. 20.08
  Johnny Søtrup blev ikke spået til at holde længe, da han blev borgmester i 1993. Men det blev dog til 24 i borgmesterstolen. Tirsdag takkede han af.
  Esbjergs afgående borgmester, Johnny Søtrup (V), havde travlt med at uddele håndtryk ved sin afskedsreception tirsdag eftermiddag i rådhushallen.
  "Borgemestereventyret" startede ved kommunalvalget i 1993.
  - Det kan jeg i høj grad huske, det var en mindeværdig dag for mig, siger Johnny Søtrup til TV SYD.
  Og det skulle gå hen og blive til 24 år med borgmesterkæden om halsen.
  - Det anede jeg ikke dengang, men det blev det så. Jeg var jo udhængt som en midlertidig parentes, men det blev en lang parentes, siger han med et smil.
  Johnny Søtrup endte med at blive den længst siddende borgmester i byens historie. Ved valget i 2013, der altså blev hans sidste, fik han 21 % af stemmerne.
  Tirsdag blev der så taget afsked.
  - Jeg er glad for at så mange har taget sig tid til at komme op og sige farvel, det er jeg rigtig glad for, siger Johnny Søtrup.
  Både familie, partikollegaer og politiske rivaler var mødt frem til afskedsreceptionen, hør, hvad de har at sige om den afgående borgmester, i reportagen herunder.
  
  